CELEX: 32016D1360
Language: el
Date: 2016-08-08 00:00:00
Title: Εκτελεστική απόφαση (ΕΕ) 2016/1360 της Επιτροπής, της 8ης Αυγούστου 2016, για την περάτωση της διαδικασίας κατά των επιδοτήσεων σχετικά με τις εισαγωγές λαβρακιού και τσιπούρας καταγωγής Τουρκίας

10.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 215/31
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1360 ΤΗΣ ΕΠΙΤΡΟΠΉΣ
   της 8ης Αυγούστου 2016
   για την περάτωση της διαδικασίας κατά των επιδοτήσεων σχετικά με τις εισαγωγές λαβρακιού και τσιπούρας καταγωγής Τουρκίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1037 του Ευρωπαϊκού Συμβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (1) (εφεξής «ο βασικός κανονισμός»), και ιδίως το άρθρο 14,
   Εκτιμώντας τα ακόλουθα:
   A.   ΔΙΑΔΙΚΑΣΙΑ
   
   
      Έναρξη
   
   
               (1)
            
            
               Στις 14 Αυγούστου 2015 η Ευρωπαϊκή Επιτροπή («η Επιτροπή») κίνησε διαδικασία κατά των επιδοτήσεων σχετικά με τις εισαγωγές στην Ένωση λαβρακιού και τσιπούρας καταγωγής Τουρκίας με βάση το άρθρο 10 του κανονισμού (ΕΕ) 2016/1037 («ο βασικός κανονισμός»), με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης
                   (2) («η ανακοίνωση για την έναρξη της διαδικασίας»).
            
         
               (2)
            
            
               Η έρευνα κινήθηκε ύστερα από καταγγελία που υποβλήθηκε την 1η Ιουλίου 2015 από την Asociación Empresarial de Productores de Cultivos Marinos («APROMAR» ή «η καταγγέλλουσα») εξ ονόματος των παραγωγών που αντιπροσωπεύουν πάνω από το 25 % της συνολικής ενωσιακής παραγωγής λαβρακιού και τσιπούρας.
            
         
               (3)
            
            
               Η καταγγελία περιείχε εκ πρώτης όψεως αποδεικτικά στοιχεία για την επιδότηση της τουρκικής βιομηχανίας παραγωγής λαβρακιού και τσιπούρας και για τη σημαντική ζημία που προκλήθηκε από αυτήν.
            
         
               (4)
            
            
               Σύμφωνα με το άρθρο 10 παράγραφος 7 του βασικού κανονισμού, η Επιτροπή κοινοποίησε στην κυβέρνηση της Τουρκίας πριν από την έναρξη της διαδικασίας ότι έλαβε δεόντως τεκμηριωμένη καταγγελία, στην οποία προβάλλεται ο ισχυρισμός ότι επιδοτούμενες εισαγωγές λαβρακιού και τσιπούρας καταγωγής Τουρκίας προκαλούν σημαντική ζημία στον ενωσιακό κλάδο παραγωγής. Η Επιτροπή προσκάλεσε την κυβέρνηση της Τουρκίας σε διαβουλεύσεις με στόχο τη διευκρίνιση της κατάστασης όσον αφορά το περιεχόμενο της καταγγελίας και την επίτευξη αμοιβαία συμφωνημένης λύσης.
            
         
               (5)
            
            
               Η κυβέρνηση της Τουρκίας δέχτηκε την προσφορά και οι διαβουλεύσεις πραγματοποιήθηκαν. Κατά τις διαβουλεύσεις δεν βρέθηκε από κοινού συμφωνηθείσα λύση. Ωστόσο, η Επιτροπή έλαβε δεόντως υπόψη τις παρατηρήσεις που έγιναν από την κυβέρνηση της Τουρκίας.
            
         
               (6)
            
            
               Η Επιτροπή κάλεσε την καταγγέλλουσα, άλλους γνωστούς παραγωγούς της Ένωσης, χρήστες και εισαγωγείς, γνωστούς παραγωγούς-εξαγωγείς της Τουρκίας και τις τουρκικές αρχές, καθώς και ενώσεις που είναι γνωστό ότι τους αφορά η έναρξη της έρευνας, να συμμετάσχουν. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίζεται στην ανακοίνωση για την έναρξη της διαδικασίας.
            
         
               (7)
            
            
               Η καταγγέλλουσα, άλλοι παραγωγοί της Ένωσης, οι παραγωγοί-εξαγωγείς στην Τουρκία, οι εισαγωγείς και οι έμποροι κοινοποίησαν τις απόψεις τους. Παραχωρήθηκε δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.
            
         B.   ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
   
   
               (8)
            
            
               Στις 5 Μαΐου 2016 δημοσιεύθηκε διάταγμα στην Εφημερίδα της Κυβέρνησης της Τουρκίας, με το οποίο οι τουρκικές αρχές απέσυραν το κύριο σύστημα επιδότησης από την 1η Ιανουαρίου 2016.
            
         
               (9)
            
            
               Με επιστολή της 1ης Ιουνίου 2016 προς την Επιτροπή, η καταγγέλλουσα ανακάλεσε την καταγγελία της. Σύμφωνα με το άρθρο 14 του βασικού κανονισμού, σε περίπτωση ανάκλησης της καταγγελίας η διαδικασία είναι δυνατόν να περατώνεται, εκτός αν κρίνεται ότι η περάτωσή της δεν θα ήταν προς το συμφέρον της Ένωσης.
            
         
               (10)
            
            
               Από την έρευνα δεν προέκυψαν στοιχεία που να δείχνουν ότι η περάτωση αυτή δεν θα ήταν προς το συμφέρον της Ένωσης. Επομένως, η Επιτροπή κρίνει σκόπιμη την περάτωση της παρούσας διαδικασίας.
            
         
               (11)
            
            
               Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Ωστόσο, δεν υποβλήθηκαν παρατηρήσεις.
            
         
               (12)
            
            
               Ως εκ τούτου, η Επιτροπή καταλήγει στο συμπέρασμα ότι η διαδικασία κατά των επιδοτήσεων σχετικά με τις εισαγωγές λαβρακιού και τσιπούρας καταγωγής Τουρκίας θα πρέπει να περατωθεί χωρίς να επιβληθούν μέτρα.
            
         
               (13)
            
            
               Η παρούσα απόφαση είναι σύμφωνη με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η διαδικασία κατά των επιδοτήσεων όσον αφορά τις εισαγωγές στην Ένωση λαβρακιού και τσιπούρας καταγωγής Τουρκίας, που υπάγονται προς το παρόν στους κωδικούς ΣΟ 0302 84 10, 0302 85 30, 0303 84 10, 0303 89 55, ex 0304 49 90 και ex 0304 89 90 περατώνεται.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 8 Αυγούστου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 30.6.2016, σ. 55.
   
      (2)  Ανακοίνωση για την έναρξη διαδικασίας κατά των επιδοτήσεων σχετικά με τις εισαγωγές λαυρακιού και τσιπούρας καταγωγής Τουρκίας, (ΕΕ C 266 της 14.8.2015, σ. 4).
   
      (3)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 21).